C 323/94
SK
Úradný vestník Európskej únie
26.8.2022
5.3.5.
Účinné presadzovanie zákazu nelegálnych drog si zároveň vyžaduje efektívnu prácu v základoch spoločnosti, aby ľudia so závislosťami nezostali sami, ale aby boli podporovaní v tom, aby sa nevracali k drogám.
Napriek rastúcemu objemu verejných prostriedkov vynakladaných na boj proti obchodovaniu s drogami ostáva pomoc ľuďom prekonať závislosť stále obrovským problémom.
Agentúra EUDA by preto mohla, berúc do úvahy najlepšie skúsenosti členských štátov EÚ, presmerovať významnejšiu časť svojej práce na psychologické príčiny užívania drog.
5.3.6.
Zaujatie globálneho a regionálneho prístupu k trhu s drogami v EÚ si vyžaduje sledovanie a dôsledné monitorovanie vývoja výroby drog a nelegálnych látok v regiónoch, ktoré tradične predstavujú riziká, ako napr.
Južná Amerika, Afganistan, Afrika, Čína, Turecko a západný Balkán.
Aktívna a neustále sa meniaca úloha organizovaných zločineckých skupín pri zmene dynamiky ponuky drog a pri obchodovaní s drogami si vyžaduje neustále a koordinované úsilie všetkých príslušných orgánov, najmä tých, ktoré sa zaoberajú presadzovaním práva a kontrolou hraníc, na medzinárodnej úrovni.
Iba intenzívna spolupráca môže pomôcť zmapovať drogové koridory v záujme ich účinného prerušenia. 5.4.
Národné kontaktné miesta 5.4.1.
Úloha a funkcie národných kontaktných miest by sa mali rozšíriť.
Ich práca v jednotlivých krajinách EÚ sa značne líši.
Niektoré národné kontaktné miesta vykonávajú informačnú, analytickú, vedeckovýskumnú, odbornú poradenskú a publikačnú činnosť.
Medzi hlavné ciele činnosti národných kontaktných miest by malo patriť viac metodického monitorovania, štandardizovaný zber, vyhodnocovanie a klasifikácia údajov a spracovanie, uchovávanie, analýza a šírenie informácií v oblasti dopytu po drogách a ponuky drog v EÚ.
Národné kontaktné miesta by mali vypracovať protidrogovú politiku a aktívne reagovať na situáciu v tejto oblasti.
Mali by pracovať na poskytovaní informácií, podpore činnosti vnútroštátnych vlád a formulovaní národnej politiky v oblasti drog a drogových závislostí.
5.4.2.
Národné kontaktné miesta sú kľúčom k účinnému a rýchlemu vykonávaniu nového mandátu agentúry EUDA.
Len silnejšia a dobre koordinovaná sieť národných kontaktných miest môže poskytnúť relevantné údaje – nielen spätne, ale predovšetkým – o výskyte nových škodlivých látok, ich detekcii a identifikácii, možných distribučných kanáloch atď.
Keďže si to vyžaduje vybudovanie serióznych laboratórnych kapacít, mali by sa podporovať regionálne zväzy a klastre – zoskupené vo vysokorizikových zónach, napr. na vonkajších hraniciach EÚ, v blízkosti typických trás dovozu drog atď. 5.4.3.
Národné kontaktné miesta by mali byť čo najúčinnejšie podporované a vybavené spoločnými usmerneniami a metodikami, aby boli schopné zhromažďovať porovnateľné údaje a ukazovatele, na ktorých sa dá založiť posun smerom k otázkam bezpečnosti, a nielen k boju proti šíreniu drog a nelegálnych látok.
5.4.4.
Členské štáty by sa mali nabádať, aby poskytovali národným kontaktným miestam viac zdrojov – vrátane informácií, technológií, financovania atď.
Malo by sa vynaložiť maximálne úsilie, aby sa pomohlo národným kontaktným miestam posilniť ich schopnosť plniť nový, rozšírený mandát a zohrávať významnejšiu úlohu.
5.4.5.
Je potrebné pripomenúť, že okrem vytvárania komunitných mechanizmov na boj proti závislosti by agentúra EUDA mala v spolupráci s členskými štátmi vybudovať vnútroštátne systémy spolupráce na vytváranie a podporu spoločných podporných programov pre skupiny potenciálne ohrozené drogovou závislosťou.
Len silné puto vytvorené v rámci miestnych komunít môže pomôcť znížiť mieru užívania drog.
Ako príklad takýchto riešení, ktoré už priniesli pozitívne riešenia, by agentúra EUDA mohla použiť tie, ktoré už zaviedla portugalská vláda.
5.4.6.
EHSV vidí príležitosť na zlepšenie systému podávania správ národných kontaktných miest, aby sa ušetril čas a zdroje pri dvojitom podávaní správ, keďže v súčasnosti musia podávať správy budúcej agentúre EUDA aj OSN.
V Bruseli 18. mája 2022 Predsedníčka Európskeho hospodárskeho a sociálneho výboru Christa SCHWENG